
Κύριε πρόεδρε της ΕΝΑΕ,

Αγαπητοί Νομάρχες,

Φίλοι συνάδελφοι της Νομαρχιακής Αυτοδιοίκησης

Κυρίες και κύριοι,

Χαίρομαι που σήμερα μου δίνεται η ευκαιρία να πω λίγα λόγια εκ μέρους των συναδέλφων μου στην Τοπική Αυτοδιοίκηση και ιδιαίτερα εκ μέρους του Διοικητικού Συμβουλίου της ΚΕΔΚΕ, απευθυνόμενος στο  ετήσιο συνέδριο της Ένωσης Νομαρχιακών Αυτοδιοικήσεων Ελλάδας.
Ένα συνέδριο που πραγματοποιείται σε μια από τις ακριτικές περιοχές της πατρίδας μας, στο νομό Δράμας. Μια περιοχή που συνδυάζει μοναδικές φυσικές ομορφιές και ένα μωσαϊκό πολιτισμών και παραδόσεων που χάνονται στα βάθη των αιώνων. 
Μια από τις περιοχές, που θα πρέπει, σταθερά, να αποτελούν συνεχές σημείο αναφοράς για  το πώς πρέπει να εφαρμόζονται οι εθνικές και κοινοτικές πολιτικές οικονομικής και κοινωνικής σύγκλισης. 
Μια περιοχή που δίνει το δικό της αγώνα, με την Αυτοδιοίκηση να πρωτοστατεί, για να κερδίσει το αναπτυξιακό στοίχημα, να διαμορφώσει ένα επενδυτικό κλίμα τέτοιο που θα επιτρέψει την ανάληψη επιχειρηματικών πρωτοβουλιών στο νομό, την ανάπτυξη των τοπικών επιχειρήσεων και της απασχόλησης, αλλά και την αναβάθμιση και προστασία του φυσικού περιβάλλοντος σε συνδυασμό με τον οικοτουρισμό σε ορεινές, μειονεκτικές και όχι μόνο περιοχές. 
Αγαπητοί συνάδελφοι,

Πριν από λίγες μόλις ημέρες πραγματοποιήσαμε και εμείς το ετήσιο τακτικό συνέδριό μας. Ένα συνέδριο κατά γενική ομολογία κρίσιμο και κομβικό για το μέλλον της Αυτοδιοίκησης στη χώρας μας. Το ίδιο κρίσιμο  και κομβικό  θεωρώ ότι είναι και το δικό σας συνέδριο, το συνέδριο της Νομαρχιακής Αυτοδιοίκησης. 
Και αυτό γιατί, μετά το δικό μας και δικό σας επίμονο αίτημα, ως συνέχεια της απαίτησης του κοινωνικού συνόλου, το μεγάλο ζήτημα της διοικητικής αναδιάρθρωσης της χώρας μας, επανέρχεται ως απόλυτη προτεραιότητα στην ατζέντα του συνόλου σχεδόν των πολιτικών κομμάτων και ως επικεφαλίδα του προγράμματος μεταρρυθμίσεων που προωθεί η Κυβέρνηση.  Κατά συνέπεια, 
· οι προτάσεις που  καταθέτουμε και εμείς και εσείς, 
· η κοινή διεκδίκηση για να γίνουν πράξη όλα όσα οραματιζόμαστε για την Αυτοδιοίκηση της χώρας μας, 
· η περαιτέρω ανάπτυξη της συνεργασίας μεταξύ  ΚΕΔΚΕ και ΕΝΑΕ για να προχωρήσουμε μπροστά χωρίς τα λάθη και τις αγκυλώσεις του παρελθόντος, αλλά και για  να κατοχυρωθεί η ισότιμη θέση της Αυτοδιοίκησης στο πολιτικό και διοικητικό σύστημα της χώρας,
θεωρώ ότι αποτελούν «το κλειδί» για την ποιότητα και το εύρος των μεταρρυθμίσεων που ακολουθούν. 

Για αυτό αγαπητοί συνάδελφοι, ήρθαμε στο συνέδριό σας, για να πούμε τις απόψεις μας και για να ακούσουμε με μεγάλη προσοχή τις δικές σας. 
Σας διαβεβαιώνουμε ότι θα τις μελετήσουμε σε βάθος για να διαμορφώσουμε τελικές θέσεις και προτάσεις που θα ενοποιούν τις διεκδικήσεις μας και θα ενισχύουν το θεσμό της Αυτοδιοίκησης.
Εμείς αγαπητοί συνάδελφοι, στο συνέδριό μας καταλήξαμε σε κρίσιμες διαπιστώσεις, θέσεις και αιτήματα για το μέλλον, το άμεσο και όχι το απώτερο, του θεσμού της Αυτοδιοίκησης στη χώρα μας, τις οποίες επιγραμματικά  θα ήθελα να  σας μεταφέρω.

Καταρχήν ομόφωνα συμφωνήσαμε ότι πρέπει να προχωρήσουμε στην υλοποίηση ενός ολοκληρωμένου προγράμματος τομών και  μεταρρυθμίσεων, τέτοιων, που θα μας οδηγήσουν στην αναζωογόνηση του εθνικού χώρου, σ΄ ένα σύγχρονο κράτος, με αποκεντρωμένους θεσμούς, ισόρροπη περιφερειακή ανάπτυξη και ισχυρούς δήμους. Που θα κατοχυρώνουν στην πράξη την αρχή της επικουρικότητας, θα αποκεντρώνουν ουσιαστικές αρμοδιότητες αλλά και αναγκαίους πόρους, θα αμβλύνουν τις περιφερειακές ανισότητες, αλλά και θα ανατρέπουν τη σημερινή πραγματικότητα της Αυτοδιοίκησης – επαίτη της κεντρικής διοίκησης.  

Με δυο λόγια, δηλαδή, θα εναρμονίζουν την Αυτοδιοίκηση με τις σύγχρονες ανάγκες της κοινωνίας και των πολιτών, προσδίδοντάς της τα χαρακτηριστικά ενός σύγχρονου, δυναμικού πολιτικού οργανισμού.

Όλοι μας επίσης συμφωνήσαμε ότι η αναδιάρθρωση της Αυτοδιοίκησης αποτελεί ώριμο αίτημα, υπό δύο προϋποθέσεις: Πρώτον να είναι ενταγμένη στο πλαίσιο μιας συνολικής μεταρρύθμισης του πολιτικού και διοικητικού μας συστήματος και, δεύτερον, να διατεθούν οι απαραίτητοι και αναγκαίοι πόροι. 
Μόνο έτσι θα οδηγηθούμε σε ένα σύγχρονο κράτος «στρατηγείο», με αποκεντρωμένους θεσμούς, το οποίο θα μπορεί να ανταποκρίνεται  στις προκλήσεις και τα νέα δεδομένα.

Δεδομένα που χαρακτηρίζονται και επηρεάζονται από παράλληλες και πολλαπλές διαδικασίες και κυρίως:

· Από το φαινόμενο της παγκοσμιοποίησης, και από τις απόπειρες δημιουργίας υπερεθνικών θεσμών και διαδικασιών.

· Από το συνεχώς μεταβαλλόμενο τοπίο της ευρωπαϊκής ενοποίησης, που όμως κρατά ως σταθερό στοιχείο της την ενίσχυση του ρόλου των αυτοδιοικητικών και αποκεντρωμένων  θεσμών και την ενίσχυση του αναπτυξιακού και προγραμματικού τους ρόλου και τέλος
· Από την προσπάθεια της πατρίδας μας κατ’ απαίτηση των πολιτών της να συγκλίνουμε επιτέλους με το ευρωπαϊκό κεκτημένο ΠΑΝΤΟΥ!. 

Η χώρα μας όμως ενώπιον αυτής της πραγματικότητας εξακολουθεί να παραμένει το πιο συγκεντρωτικό κράτος της Ευρώπης των «25».

Παρά τις διακηρυγμένες προθέσεις όλων, 

κυβέρνησης και πολιτικών κομμάτων, αλλά και της ίδιας της Αυτοδιοίκησης:

1. Μετά τα τρία Κοινοτικά Πλαίσια Στήριξης, η Ελλάδα εξακολουθεί να  παρουσιάζει μεγάλα προβλήματα περιφερειακής ανάπτυξης και συνοχής,
2. Η χώρα μας εμμένει στην επιλογή της διατήρησης  ενός συγκεντρωτικού κράτους, το οποίο κρατά τις περιφέρειες, 

πολιτικά και οικονομικά, 

πλήρως εξαρτημένες από την κεντρική κυβέρνηση, μέσω του διορισμένου περιφερειάρχη.

3. Οι όποιες απόπειρες διοικητικής αναδιάρθρωσης με αποκέντρωση και ενίσχυση της Αυτοδιοίκησης , είτε δεν στηρίχτηκαν μέχρι τέλους, είτε  έμειναν στα χαρτιά. Πιο συγκεκριμένα:
· Η πλέον γενναία, μεταρρύθμιση, ο «ΚΑΠΟΔΙΣΤΡΙΑΣ», έμεινε ατελής λόγω του προβληματικού σχεδιασμού, της πλημμελούς οικονομικής, διοικητικής και πολιτικής στήριξής του, με αποτέλεσμα να οδηγηθούμε στη σημερινή διόγκωση των προβλημάτων που βιώνουν οι «Καποδιστριακοί» δήμοι.

· Η Νομαρχιακή Αυτοδιοίκηση, αφού αποδυναμώθηκε ως θεσμός στη συνέχεια ξεπεράστηκε κατά τη γνώμη μας από την ίδια τη δυναμική των πραγμάτων.

· Η καθυστέρηση της διοικητικής ανασυγκρότησης των μεγάλων αστικών κέντρων Αθήνας και Θεσσαλονίκης, που συγκεντρώνουν το 50% του ελληνικού πληθυσμού, έχουν ως αποτέλεσμα την αναπαραγωγή και τη διαιώνιση σύνθετων προβλημάτων, που καθιστούν τις αυτοδιοικητικές αρχές ανίσχυρες να ανταποκριθούν στα προβλήματα και να δώσουν αναπτυξιακή διέξοδο σ΄ αυτά.

Για μας, τους ανθρώπους της Τοπικής Αυτοδιοίκησης, αποτελεί πεποίθησή μας ότι με αυτό το συγκεντρωτικό κράτος δεν μπορούμε να πάμε μπροστά.  Η κατάσταση αυτή πρέπει να αλλάξει άμεσα, τόσο για το συμφέρον της χώρας μας, όσο και κυρίως για το συμφέρον των πολιτών.
Για αυτό και έχουμε τουλάχιστον από τετραετίας καταθέσει ολοκληρωμένες προτάσεις. 

Θεωρούμε ότι πρώτη προτεραιότητα είναι η οριστική διαμόρφωση των δύο επιπέδων Αυτοδιοίκησης, τοπικού και περιφερειακού, ως μέρος του πολιτικού και διοικητικού συστήματος. 

Πρέπει να γίνει σαφές όμως ρητά ότι,
πρώτον, το πολιτικό - διοικητικό σύστημα ορθώνεται σε δύο πυλώνες, το κεντρικό κράτος και την Τοπική - Περιφερειακή Αυτοδιοίκηση και ότι καθένας πυλώνας έχει τη δική του Συνταγματική υπόσταση, τη δική του θεμελίωση στη λαϊκή κυριαρχία, το δικό του χαρακτήρα.

Δεύτερον, ότι η ένταξη της Τοπικής Αυτοδιοίκησης  στο πολιτικό - διοικητικό σύστημα δεν συνεπάγεται την καθοιονδήποτε τρόπο ενσωμάτωσή της  στο κεντρικό κράτος.

Εμείς πιστεύουμε ότι τώρα, 

με δεσμευτικό χρονοδιάγραμμα 

και έχοντας δεδομένη τη σαφή έκφραση της βούλησης του Πρωθυπουργού, 

αλλά και τις προγραμματικές δεσμεύσεις της μεγάλης πλειοψηφίας των πολιτικών κομμάτων, 

είναι η ώρα να προχωρήσουμε σε ρήξεις με κατεστημένες νοοτροπίες και παγιωμένα συμφέροντα και να προχωρήσουμε  στις μεταρρυθμίσεις εκείνες - διοικητικές, πολιτικές και οικονομικές - που θα αναδείξουν το ρόλο της Αυτοδιοίκησης και θα ξαναδώσουν στο κεντρικό Κράτος και την Κυβέρνηση τον πραγματικό τους επιτελικό ρόλο.
Τι προτείνουμε και τι ζητάμε λοιπόν, αγαπητοί συνάδελφοι:

1. Ζητάμε να καθιερωθεί ο δεύτερος βαθμός Αυτοδιοίκησης σε επίπεδο Περιφέρειας με αιρετούς Περιφερειάρχες και Περιφερειακά Συμβούλια. 

Η Περιφέρεια ως δεύτερος βαθμός Αυτοδιοίκησης, θα έχει ως βασική αρμοδιότητα να σχεδιάζει, να προγραμματίζει και να υλοποιεί περιφερειακές αναπτυξιακές πολιτικές καθώς και την περιφερειακή  εξειδίκευση των εθνικών πολιτικών.

Η Περιφερειακή Αυτοδιοίκηση θα πρέπει να έχει εξασφαλισμένους τους αναγκαίους οικονομικούς πόρους και δυνατότητες αυτόνομης χάραξης και εφαρμογής πολιτικών για την προσέλκυση επενδύσεων και την περιφερειακή ανάπτυξη. 

Σ΄ αυτό το πλαίσιο οι σημερινές Νομαρχίες μπορούν να λειτουργήσουν ως αποκεντρωμένοι σε κάθε νομό δημοκρατικοί θεσμοί της Περιφερειακής Αυτοδιοίκησης με αιρετά όργανα και αρμοδιότητες. 

Κρατικές αρμοδιότητες που εκ του Συντάγματος δεν αποκεντρώνονται μπορούν να ασκηθούν σε επίπεδο Περιφέρειας με αποσυγκεντρωμένες κρατικές υπηρεσίες.

Προτείνουμε ο νέος θεσμός  να λειτουργήσει από το 2010. 

Η χρονική περίοδος που μεσολαβεί μέχρι τότε θα πρέπει να αξιοποιηθεί ώστε, να διασφαλιστεί η ομαλή μετάβαση στο νέο θεσμό. 

Δηλαδή, 

να αποσαφηνιστεί το πεδίο άσκησης των αρμοδιοτήτων μεταξύ κάθε επιπέδου διοίκησης, 

να επανακαθοριστεί το σύστημα κατανομής των οικονομικών πόρων μεταξύ κεντρικής εξουσίας  και Αυτοδιοίκησης για την άσκηση αυτών  των αρμοδιοτήτων, 

να προετοιμαστούν οι δομές, οι λειτουργίες και το ανθρώπινο δυναμικό 

και να εξασφαλιστεί η απαραίτητη πολιτική και κοινωνική συναίνεση.

2. Είναι ώριμο, θεσμικά, το αίτημα για συνενώσεις Δήμων 

με στόχο την ισχυροποίησή τους και την εξασφάλιση της βιωσιμότητάς τους.
Οι νέοι δήμοι θα πρέπει να συγκροτηθούν έτσι ώστε να εξασφαλίζουν: 

τη βιωσιμότητα, 

τις δυνατότητες παροχής ικανοποιητικών υπηρεσιών και αναπτυξιακών  παρεμβάσεων, 

την ανταγωνιστικότητά τους, 

την αξιοποίηση του ενδογενούς δυναμικού, 

την προστασία του αστικού, αγροτικού και φυσικού περιβάλλοντος, 

την ισόρροπη ανάπτυξη 

και τελικά τη συγκράτηση του πληθυσμού στην ύπαιθρο.
Αναγκαία προϋπόθεση για τις συνενώσεις είναι να καθοριστούν εξαρχής σαφή κριτήρια για την χωροθέτηση των νέων ενοτήτων. Μόνο έτσι θα αποφευχθούν συνενώσεις, που θα υπαγορεύονται από κομματικά και μικροπολιτικά κριτήρια, τα οποία,  σε ορισμένες περιπτώσεις ναρκοθέτησαν τον πρώτο «Καποδίστρια». Μάλιστα  τα ίδια αυτά κριτήρια κυριάρχησαν όταν  συντελέστηκε αργότερα η απόσχιση κοινοτήτων από «Καποδιστριακούς» δήμους, τα αποτελέσματα της οποίας τα ζούμε σήμερα.
Λαμβάνοντας δε υπόψη την ιδιομορφία της χώρας μας, 

που συγκεντρώνει μεγάλα συμπλέγματα νησιών, 

αυτά  θα πρέπει να αντιμετωπισθούν 

ως πλήρεις αυτοδιοικητικές μονάδες, 

με ισχυρές αρμοδιότητες και εξουσίες ακόμη  και κρατικού χαρακτήρα.

3.
Απαρέγκλιτος όρος για την επιτυχή έκβαση τόσο ενός νέου κύματος συνενώσεων δήμων , όσο και της συγκρότησης της Περιφερειακής Αυτοδιοίκησης, θεωρούμε ότι είναι η σύνταξη και υλοποίηση ενός Εθνικού Επιχειρησιακού Προγράμματος Υποστήριξης  για τους νέους ΟΤΑ και τις αυτοδιοικούμενες Περιφέρειες,  το οποίο θα χρηματοδοτείται με ανεξάρτητους  πόρους, θα αξιοποιεί συμπληρωματικά τις δυνατότητες που παρέχει το ΕΣΠΑ και θα εξασφαλίζει :

· την αποκέντρωση αρμοδιοτήτων και τη φορολογική αποκέντρωση, χωρίς την επιβολή νέων φόρων,
· την κατασκευή των βασικών απαραίτητων τεχνικών υποδομών,

· τη στελέχωση των αυτοδιοικητικών δομών
· την ανάπτυξη και οργάνωση των δημοτικών και περιφερειακών λειτουργιών και ιδιαίτερα των επιτελικών λειτουργιών, 

· την ολοκλήρωση της εισαγωγής των τεχνολογιών πληροφορικής και επικοινωνιών σε όλες τις δομές της Αυτοδιοίκησης, 

· τη βελτίωση των σχέσεων της Αυτοδιοίκησης  με το υπόλοιπο διοικητικό σύστημα, καθώς και με την κοινωνία των πολιτών. 

4. Ζητάμε τη θεσμοθέτηση της Μητροπολιτικής διακυβέρνησης  για τα πολεοδομικά συγκροτήματα Αθήνας, Θεσσαλονίκης και μερικών ακόμη πόλεων της χώρας,  με αιρετά διοικητικά όργανα, τα οποία θα είναι αρμόδια να αντιμετωπίζουν ενιαία τα προβλήματα του μητροπολιτικού χώρου. 

Από τώρα, πάντως, αποσαφηνίζουμε ότι, 

ο πολεοδομικός και χωροταξικός σχεδιασμός, 

η περιφερειακή ανάπτυξη, 

η κοινωνική πολιτική, 

το περιβάλλον και η ποιότητα ζωής, 

η διαχείριση των απορριμμάτων, 

οι μεταφορές και οι τεχνικές υποδομές, το κυκλοφοριακό, 

καθώς και η πολιτική προστασία, 

δεν μπορούν παρά να είναι τομείς δράσης αυτών των Μητροπολιτικών αυτοδιοικητικών θεσμών. 
Δεν αποκλείουμε βέβαια την άσκηση ορισμένων εξ αυτών στο επίπεδο της αυτοδιοικούμενης Περιφέρειας.
Κυρίες και κύριοι,

Σε κάθε περίπτωση πάντως σημαντικά ζητήματα, όπως είναι η αύξηση της απασχόλησης, η συνοχή των περιοχών, η αντιμετώπιση του κοινωνικού αποκλεισμού, η προστασία του περιβάλλοντος, η τοπική και περιφερειακή ανάπτυξη δεν μπορούν να γίνουν πράξη αν δεν στηριχτούν με τους ανάλογους δημόσιους πόρους. 

Η περίοδος που διατρέχουμε χαρακτηρίζεται από την προσπάθεια της Κυβέρνησης να περιορίσει τις δημόσιες δαπάνες, ενώ από την άλλη πλευρά η φορολόγηση των πολιτών έχει φτάσει σε επίπεδο που οι περαιτέρω αυξήσεις είναι αφόρητες.

Η Αυτοδιοίκηση λοιπόν καταθέτει, πρόταση «κλειδί» για την υλοποίηση των μεταρρυθμίσεων, που δεν είναι άλλη από την προώθηση ουσιαστικής Φορολογικής Αποκέντρωσης χωρίς νέους φόρους, όπως άλλωστε ισχύει σε όλες τις χώρες της Ευρώπης. 

Δηλαδή μια μεταρρύθμιση που θα αποσκοπεί στον εκδημοκρατισμό του φορολογικού συστήματος, όπου η διανομή του φορολογικού προϊόντος και των επενδυτικών προγραμμάτων θα προβλέπει ανακατανομή των πόρων Κεντρικής εξουσίας -  Αυτοδιοίκησης χωρίς επιπλέον φορολογική επιβάρυνση των πολιτών, με ταυτόχρονη εξασφάλιση των μηχανισμών ελέγχου αυτής της διαχείρισης στο πλαίσιο ενός ενιαίου δημοσιονομικού συστήματος. 
Εμείς θεωρούμε ότι δεν μπορούμε να συναινέσουμε σε καμία μεταρρύθμιση, χωρίς την εξασφάλιση των απαραίτητων πόρων. 

Και αυτό γιατί  πολύ απλά, οι  μεταρρυθμίσεις θα παραμείνουν στα χαρτιά και μάλιστα με την Αυτοδιοίκηση να εμφανίζεται εκτεθειμένη, ωσάν να είναι δική της η ευθύνη.  

Και το κυριότερο: θα πληγεί η αξιοπιστία ολόκληρου του πολιτικού συστήματος αν δεν μπορούμε, το Κράτος και η Αυτοδιοίκηση, να υλοποιήσουμε ό,τι εξαγγέλλουμε.
Αγαπητοί συνάδελφοι,

Βρισκόμαστε μπροστά σε μεγάλες προκλήσεις που απαιτούν τη μέγιστη συμφωνία μας, την έμπρακτη αλληλεγγύη και την ενότητά μας.

Έχω τονίσει και άλλες φορές ότι οφείλουμε να αφήσουμε  τις κομματικές μας ταυτότητες έξω από τα όργανα της Αυτοδιοίκησης.

Να δώσουμε όλοι μαζί, κι εμείς και εσείς, τη μάχη για την ουσιαστική αναβάθμιση του θεσμού, την κατοχύρωση της ισότιμης θέσης της  Αυτοδιοίκησης στο πολιτικό και διοικητικό σύστημα της χώρας, για να προχωρήσει η αποκέντρωση του συγκεντρωτικού κράτους, να διασφαλιστεί η διαφάνεια, η οικονομική αυτοδυναμία και η αυτοτέλειά της για να μπορέσουμε να αντιμετωπίσουμε αποτελεσματικά τα οξυμένα κοινωνικά, οικονομικά και περιβαλλοντικά προβλήματα των περιφερειών, των  πόλεων και της υπαίθρου.

Για αυτό, κυρίες και κύριοι συνάδελφοι, από το βήμα αυτού του συνεδρίου,
σας καλώ να πιστοποιήσουμε ως Τοπική Αυτοδιοίκηση αυτά που μας ενώνουν και να ελαχιστοποιήσουμε όσα μας χωρίζουν. 
Και θα πρέπει να πω ότι μας ενθαρρύνει ιδιαίτερα το γεγονός ότι η Ένωση Νομαρχιακών Αυτοδιοικήσεων Ελλάδας ανέθεσε στο Ινστιτούτο Τοπικής Αυτοδιοίκησης να εκπονήσει για λογαριασμό της μελέτη για τη διοικητική μεταρρύθμιση. Αυτό δείχνει ότι είναι κοινοί οι δρόμοι μας και οι στόχοι μας και ότι η συνεργασία αυτή μπορεί να προχωρήσει παραπέρα και να πάρει ουσία και περιεχόμενο.

Επίσης, η συμφωνία μεταξύ εμού και του προέδρου της ΕΝΑΕ, του κ. Δράκου, για κοινή δράση δήμων και νομαρχιών στο θέμα της διαχείρισης και του ελέγχου της ποιότητας των νερών αποτελεί μια καλή αρχή κοινής δράσης. 

Ελπίζουμε και διακαώς επιθυμούμε να αποτελέσει και την αφετηρία για ευρύτερη συνεργασία για τα μεγάλα κοινά θέματα που μας απασχολούν όπως είναι τα ζητήματα παιδείας, περιβάλλοντος, χωροταξίας, πολεοδομικά, κ.α.
Αγαπητοί συνάδελφοι,

Εύχομαι και επιθυμώ από την επομένη του συνεδρίου σας να συναντηθούμε και ως Αυτοδιοίκηση στο σύνολό της να χαράξουμε κοινή πορεία για τις μεταρρυθμίσεις που προτείνουμε και επιδιώκουμε. 
Γιατί δεν  πρόκειται απλώς για την εξουσία. 

Πρόκειται για τους Έλληνες και τα δικαιώματά τους. 

Πρόκειται για τη χώρα και την προοπτική της. 

Πρόκειται  για την κοινωνία και τους ανθρώπους.  

Εύχομαι καλή επιτυχία στις εργασίες του συνεδρίου σας.
Ευχαριστώ πολύ.

